กสิกรไทยหนุนช้างศึกไปบอลโลก
กสิกรไทยออกบัตรเดบิตช้างศึกกสิกรไทย ทุก 1 ใบ มอบ 100 บาทให้สมาคมฟุตบอล คาดปีแรกได้ 30 ล้านบาท
15 ส.ค. 2559

กสิกรไทยออกบัตรเดบิตช้างศึกกสิกรไทย ทุก 1 ใบ มอบ 100 บาทให้สมาคมฟุตบอล คาดปีแรกได้ 30 ล้านบาท
นางนพวรรณ เจิมหรรษา รองกรรมการผู้จัดการ ธนาคารกสิกรไทย เปิดเผยว่า ได้ร่วมกับสมาคมฟุตบอลแห่งประเทศไทย ออก บัตรเดบิตช้างศึกกสิกรไทย เป็นบัตรเดบิตที่นำสัญลักษณ์ช้างศึกของทีมฟุตบอลชาติไทยมาเป็นลวดลายบนหน้าบัตร เพื่อให้แฟนฟุตบอลทีมชาติไทยได้ครอบครอง ตอกย้ำความภาคภูมิใจและร่วมสนับสนุนทีมชาติไทยสู้ศึกฟุตบอลโลกรอบคัดเลือก และทัวร์นาเมนท์ในระดับนานาชาติรายการต่าง ๆ 
ทั้งนี้ บัตรเดบิตช้างศึกกสิกรไทยที่ออกให้ลูกค้าทุก 1 ใบ ธนาคารกสิกรไทยจะมอบเงิน 100 บาท ให้แก่สมาคมกีฬาฟุตบอลแห่งประเทศไทยฯ เพื่อใช้พัฒนากีฬาฟุตบอล โดยคาดว่าในปีแรกจะสามารถมอบเงินทุนให้กับทางสมาคมกีฬาฟุตบอลแห่งประเทศไทยได้สูงถึง 30 ล้านบาท และมียอดผู้สมัครบัตรเดบิตช้างศึกกสิกรไทย จำนวน 3 แสนใบ  
สำหรับแฟนบอลที่สนใจสามารถสมัครบัตรได้ตั้งแต่วันที่ 25 ส.ค. นี้ เฉพาะที่ 63 สาขาของธนาคารกสิกรไทยทุกสาขาในเซ็นทรัล, เดอะมอลล์, ฟิวเจอร์พาร์ค, สยามพารากอน,   เอ็มควอเทียร์, ทวีกิจซุปเปอร์เซ็นเตอร์ จ.บุรีรัมย์ และธนาคารกสิกรไทยสำนักงานใหญ่ทั้ง 3 สาขา ได้แก่ สำนักราษฎร์บูรณะ, สำนักพหลโยธิน และสำนักแจ้งวัฒนะ และพร้อมจำหน่ายทั่วประเทศที่ธนาคารกสิกรไทยทุกสาขาตั้งแต่วันที่ 1 ก.ย. นี้เป็นต้นไป โดยลูกค้ายังสนุกกับกิจกรรมออนไลน์ ลุ้นการจับรางวัลทั้งบัตรเข้าชมแมทช์ประวัติศาสตร์ไทย-ญี่ปุ่น ที่แฟนบอลอยากจะเข้าชมมากเป็นประวัติการณ์ จำนวน 100 ใบ, เสื้อบอลพร้อมลายเซ็นทีมช้างศึก, ของที่ระลึกลิมิเต็ด เอดิชั่น อีกด้วย
พล.ต.อ.สมยศ พุ่มพันธุ์ม่วง นายกสมาคมกีฬาฟุตบอลแห่งประเทศไทย ในพระบรมราชูปถัมภ์ เปิดเผยว่า ความร่วมมือระหว่างสมาคมกีฬาฟุตบอลแห่งประเทศไทยฯ กับธนาคารกสิกรไทย ในการออก   บัตรเดบิตช้างศึกกสิกรไทย จะเป็นอีกหนึ่งช่องทางให้แฟนฟุตบอลทั่วประเทศได้ช่วยส่งแรงสนับสนุนมายังทีมฟุตบอลไทย นอกเหนือจากการส่งกำลังใจที่มีมาให้โดยตลอด ทั้งนี้ ทางสมาคมกีฬาฟุตบอลแห่งประเทศไทย มีความยินดีที่ธนาคารกสิกรไทยได้ให้ความสำคัญกับกีฬาฟุตบอลและให้การสนับสนุนอย่างต่อเนื่อง ทั้งทีมฟุตบอลในระดับสโมสรและระดับประเทศ
สำหรับกีฬาฟุตบอลไทยในตอนนี้นับได้ว่าเดินทางมาถึงรอบที่ลึกที่สุดที่ไทยเคยทำได้ในฟุตบอลโลก ซึ่งที่มีวันนี้ได้ก็เพราะแรงสนับสนุนและกำลังใจจากคนไทยทุกคน ที่ทำให้นักฟุตบอลทุกคนมีแรงใจในการต่อสู้ฝ่าฟันเพื่อเอาชัยชนะกลับมาให้คนไทยได้ภาคภูมิใจในทุกรอบการแข่งขัน  ทั้งนี้ เส้นทางของทีมชาติไทยในการแข่งขันฟุตบอลรอบคัดเลือกรอบ 12 ทีมสุดท้ายของทวีปเอเชีย  มีนัดเตะทั้งหมด 10 นัด เป็นนัดเยือน 5 นัดและนัดเหย้า 5 นัด ซึ่งจะแข่งขันที่สนามรัชมังคลากีฬาสถาน โดยนัดเหย้าที่จะจัดในปีนี้จะมี 2 นัด คือ นัดระหว่างไทยกับญี่ปุ่นในวันที่ 6 กันยายน และนัดระหว่างไทยกับออสเตรเลียในวันที่ 15 พฤศจิกายน ทางสมาคมกีฬาฟุตบอลแห่งประเทศไทยฯ จึงขอเชิญชวนให้คนไทยทุกคนร่วมส่งแรงเชียร์และกำลังใจให้แก่นักฟุตบอลไทย ให้สามารถนำชัยชนะมาให้ประเทศ นอกจากนี้ ทีมฟุตบอลทีมชาติไทยยังมีการแข่งขันทั้งโอลิมปิกและซีเกมส์ รออยู่อีกด้วย เชื่อแน่ว่านักฟุตบอลไทยเมื่อได้รับกำลังใจจากคนไทยทุกคนแล้วจะมีแรงเก็บชัยชนะกลับมาฝากคนไทยแน่นอน